नाथूला दर्रा
नाथूला हिमालय का एक पहाड़ी दर्रा है जो भारत के सिक्किम राज्य और दक्षिण तिब्बत में चुम्बी घाटी को जोड़ता है। यह १४ हजार २०० फीट की ऊंचाई पर है। भारत और चीन के बीच १९६२ में हुए युद्ध के बाद इसे बंद कर दिया गया था। इसे वापस जूलाई ५, २००६ को व्यापार के लिए खोल दिया गया है। बीसवीं सदी की शुरुआत में भारत और चीन के होनेवाले व्यापार का ८० प्रतिशत हिस्सा नाथू ला दर्रे के ज़रिए ही होता था। यह दर्रा प्राचीन रेशम मार्ग की एक शाखा का भी हिस्सा रहा है। 'ला' शब्द तिब्बती भाषा में 'दर्रे' का अर्थ रखता है। भारत की ओर से यह दर्रा सिक्किम की राजधानी गान्तोक शहर से तकरीबन पूरब में स्थित है। केवल भारतीय नागरिक ही यहाँ जा सकते हैं और इसके लिए भी उन्हें गान्तोक से पारपत्र (पास) बनवाना होता है।
मातला नदी
मातला नदी (बंगाली: মাতলা নদী) भारत के पश्चिम बंगाल राज्य के दक्षिण २४ परगना ज़िले में बहने वाली एक नदी है जो एक चौड़ा ज्वारनदीमुख (ऍस्चुएरी) बनाती है। मकर संक्रान्ति के पर्व पर दक्षिण बिश्नुपुर ग्राम में मातला व गंगा नदी के संगमस्थल में हर वर्ष ३,००,००० श्रद्धालु स्नान करते हैं। वर्षाऋतु में मातला में जल इतना अशांत होता है कि नाव इसे पार नहीं कर पाती, जबकि ग्रीष्मऋतु में जल कम होने से इसकी चौड़ाई सिकुड़ जाती है और एक रेतीला विस्तार पानी से बाहर उभर आता है। जनवरी २०११ में मातला के पार एक ६४४ मीटर लम्बे पुल का उदघाटन करा गया।